На основу члана 10. став 2. тачка 1), члана 18. став 2. и 6. и члана 38. став 3. и 5. Закона о планском систему Републике Србије („Сл.гласник РС'', бр. 30/18), члан 32. став 1. тачка 6) Закона о локалној самоуправи (''Сл.гласник РС'', бр.129/07, 83/14-др.закон, 101/16 – др.закон и 47/18), члан 21. и члан 37. став 1. тачка 7) Статута Града Ниша (''Службени лист Града Ниша“, бр. 88/08, 143/16 и 18/19),

Скупштина Града Ниша, на седници одржаној дана \_\_\_\_\_\_\_ донела је

**ОДЛУКУ О ПРИСТУПАЊУ ИЗРАДИ СТРАТЕГИЈЕ РАЗВОЈА КУЛТУРЕ ГРАДА НИША ЗА ПЕРИОД 2026-2030. ГОДИНЕ СА АКЦИОНИМ ПЛАНОМ ЗА ЊЕНО СПРОВОЂЕЊЕ**

Члан 1.

Град Ниш започиње активности на изради Стратегије развоја културе града Ниша за период 2026-2030. године (у даљем тексту: Стратегија), као документа којим се утврђују стратешки правци деловања у области развоја културе на нивоу града Ниша, а ради старања о задовољавању потреба грађана у култури на својој територији.

Члан 2.

Стратегија садржи обавезне елементе и то:

* увод,
* преглед и анализу постојећег стања,
* визију односно жељено стање,
* приоритетне циљеве који се желе постићи, као и преглед и кратак опис одговарајућих мера за постизање општих и посебних циљева у области културе на територији града Ниша,
* начин спровођења и начин праћења спровођења Стратегије.

Члан 3.

Полазну основу за израду Стратегије представљају дефинисани правци развоја Републике Србије и дефинисани правци на нивоу града Ниша у области културе кроз документе јавних политика на националном и развојних докумената на локалном нивоу, и то:

* Очување, унапређење и промоција културног материјалног и нематеријалног наслеђа
* Изградња и обнова објеката културе и других пројеката културне инфраструктуре
* Савремено стваралаштво, креативна и културна индустрија
* Културни туризам
* Иновативно коришћење јавних простора
* Међуресорна сарадња (образовање, животна средина, урбани развој, социјална политика и млади)
* Међусекторска сарадња јавног приватног и цивилног сектора
* Регионална и међународна сарадња
* Заштита и ревитализација споменика културе
* Финансирање културе, културних садржаја и активности
* Издавачка делатност и информисање.

Члан 4.

Сврха израде Стратегије је:

* Позиционирање Града Ниша као културно-туристичког центра заснованог на аутентичности и јединствености културног идентитета;
* Подизање квалитета културног живота града Ниша;
* Покретање културног, уметничког и туристичког развоја, кроз активирање постојећих и осмишљавање нових уметничких програма, традиционалних и савремених форми;
* Изградња нових и употреба постојећих јавних објеката и отворених јавних и зелених простора за програме културе;
* Унапређење доступности културних садржаја свим грађанима и подстицање културне партиципације са посебним освртом на осетљиве друштвене групе;
* Jaчање капацитета људских ресурса у култури;
* Подршка локалним уметницима;
* Истицање културних потреба и интереса града Ниша према Републици Србији.

Члан 5.

Овлашћује се градоначелник Града Ниша да именује Радни тим за израду Стратегије као и радне групе за поједине области.

Радни тим прати реализацију активности прописаних овом Одлуком и активно учествује у свим фазама израде Стратегије.

Члан 6.

Током израде Стратегије, кроз све фазе процеса, континуирано ће се укључивати сви релевантни и заинтересовани субјекти.

Партиципација грађана и других заинтересованих субјеката ће се спроводити кроз:

* консултације са заинтересованим субјектима,
* информисање путем званичне интернет презентације Града Ниша,
* спровођење анкета,
* прикупљање писаних коментара,
* укључивање грађана у рад радних група из члана 5. ове Одлуке,
* организовање тематских или форума интересних група,
* спровођење јавне расправе,
* одржавање јавних слушања

Укључивање грађана, организација цивилног друштва и других заинтересованих субјеката може се вршити коришћењем и других видова консултација.

Члан 7.

Рок за израду Стратегије је осам месеци од дана ступања на снагу ове одлуке.

Члан 8.

Ова длука ступа на снагу осмог дана од дана објављивања у "Службеном листу града Ниша".

Број: \_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_\_\_\_

**СКУПШТИНА ГРАДА НИША**

Председник

Проф. др Игор Новаковић

**Образложење**

Правни основ за доношење ове одлуке је члан 10., став 2. тачка 1) члан 18. став 2. и 6. и члан 38. став 3. и 5. Закона о планском систему РС (''Сл.гласник РС'', бр. 30/18), члан 32. став 1. тачка 6) Закона о локалној самоуправи (''Сл.гласник РС'', бр.129/07, 83/14-др.закон, 101/16 – др.закон и 47/18), члан 21. и члан 37. став 1. тачка 7) Статута Града Ниша (''Службени лист Града Ниша“, бр. 88/08, 143/16 и 18/19).

Израда овог документа се наслања на Стратегију развоја културе Републике Србије од 2020. до 2029. године и План развоја града Ниша за период од 2021. до 2027. године. Стручну подршку у изради Стратегије пружиће Регионална развојна агенција „Југ“ доо Ниш.

Стратегија развоја културе града Ниша за период 2026-2030. године са Акционим планом за њено спровођење дефинисаће стратешке правце деловања у области развоја културе на нивоу града Ниша у циљу старања о задовољавању потреба грађана у култури на својој територији.

Циљ израде Стратегије јесте позиционирање Града Ниша као културно-туристичког центра заснованог на аутентичности и јединствености културног идентитета, подизање квалитета културног живота града Ниша, покретање културног, уметничког и туристичког развоја, кроз активирање постојећих и осмишљавање нових уметничких програма, традиционалних и савремених форми, изградња нових и употреба постојећих јавних објеката и отворених јавних и зелених простора за програме културе, унапређење доступности културних садржаја свим грађанима и подстицање културне партиципације са посебним освртом на осетљиве друштвене групе, јaчање капацитета људских ресурса у култури, подршка локалним уметницима, истицање културних потреба и интереса града Ниша према Републици Србији.

Савет за културно стваралаштво, који у складу са својим надлежностима, учествује у изради предлога плана развоја културе, подржао је иницијативу за израду Стратегије развоја културе града Ниша за период 2026-2030. године са Акционим планом за њено спровођење, као документа јавне политике.

За реализацију активности прописаних овом одлуком и активно учешће у свим фазама израде документа, Градоначелник ће именовати Радни тим као и радне групе за поједине области. Настојање Града Ниша је да ce кроз учешће представника цивилног друштва, јавног и приватног сектора, уметника, стручњака, стручњака у области културе и грађана, обезбеди израда оптималне стратегијe за развој културнe политике у Граду Нишу, а тиме и што већи степен демократије у креирању јавних послова и пружању услуга.

Градска управа за социјалну и породичну заштиту, образовање, културу и спорт израдила је нацрт одлуке.

Градско веће Града Ниша утврдило је предлог одлуке о приступању изради Стратегије развоја културе града Ниша за период 2026-2030.године са Акционим планом за њено спровођење и упутило је Скупштини Града Ниша на усвајање.